‘રમલ મુસમ્‍મન મહેઝૂફ‍’ છંદમાં રચાયેલી આ મુસલસલ ગઝલ અધ્યાત્મના રંગે સંપૂર્ણપણે રંગાયેલી હોવાની પ્રતીતિ પ્રથમથી છેક અંતિમ શેર સુધી પ્રથમ નજરે જ કરાવતી રહે છે. ‘ચાખી-ચાખી’ને પસંદ કરાયેલ આધ્યાત્મિક શબ્દાવલીનો એક-એક શબ્દ શેરોમાં એટલી સહજતાથી ગોઠવાયો છે, કે અઘરા શબ્દો કે આધ્યાત્મિક પ્રતીકો, છંદની રેવાલ ચાલ અને અસ્ખલિત લયને ક્યાંય બાધક બનતા નથી, કે ગઝલને દુર્બોધ કે સંદિગ્ધ બનાવતા નથી, બલ્કે લયની સહજતાને ઉપકારક બની રહે છે.